АҞӘА, жәабран 5 - Sputnik. Урыстәылаа Аԥсны рмазаратә зинқәа рзы Акомиссиа аилатәара мҩаԥысит Аԥсны иҟоу Урыстәыла ацҳаражәҳәаҩ Алексеи Двинианин далахәны, Аԥсны ахада ихаҭыԥуаҩ Бадры Гәынба ихантәаҩрала. Абри атәы аанацҳауеит Аԥсны иҟоу Урыстәыла Ацҳаражәҳәарҭа Facebook аҿтәи аккаунт аҟны.
Иазгәаҭоуп акомиссиа шахәаԥшыз Аҟәа, Гагра, Гал, Очамчыра араионқәа рҿы еимакы-еиҿактәны иҟоу ауадақәа, аҩнқәа, адгьылҭыԥқәа рганахь ала ашшыԥхьыӡқәеи агәалақәеи.
Аҽԥынкылақәа рыхәҭак нагӡан аӡбамҭақәа шьаҭас ирыҭаны, егьи ахәҭа аус зуа аԥсуа закәанԥҵара иахьақәымшәоз азы мап рыцәкын. Аилатәара аихшьаалақәа рыла иалкаан ашшыԥхьыӡқәеи аҽԥынкылақәеи аиҭахәаԥшразы ма аҿыцахәаԥшразы.
Акомиссиа иара убасгьы имҩаԥнагеит уаанӡа изхәаԥшыз аусқәа рганахь ала аинвентаризациа.
Аԥсны инхо урыстәылаа рмазаратә зинқәа рганахь ала апроблемақәа ҭҵаалахоит асоциал-економикатә ҿиараз аурыс-аԥсуа еиҳабырабжьаратә Комиссиа аусура аҳәаақәа ирҭагӡаны.
АҞӘА, хәажәкыра 5 – Sputnik, Бадри Есиава. Аԥсны ахада Аслан Бжьаниа Гәдоуҭатәи араионтә еизарахь ашәҟәқәа неишьҭит араион ахадас Баграт Боџьгәуа икандидатура ахәаԥшразы ҳәа аанацҳауеит ахада ипресс-маҵзура.
Апресс-маҵзураҿы ишырҳәаз ала адокумент анапы аҵаҩын жәабран 26 рзы.
Баграт Боџьгәуа Гәдоуҭа араион ахада инапынҵақәа назыгӡо ҳәа дҟаҵан Аԥсны ахада Аслан Бжьаниа идҵала 2020 шықәса, лаҵарамзазы. Боџьгәуа ари аҭыԥ аҿы диԥсахит Руслан Ладариа.
Гәдоуҭа араионтә еизара адепутатцәа Боџьгәуа араион ахадас дшьақәыдмырӷәӷәеит ажьырныҳәа 29 азтәи реилатәараҿы. Уи азы бжьык игхеит.
Аконституциатә процедура инақәыршәаны атәыла ахада азин имоуп 30 мшы рыҩныҵҟа аҽазныкгьы Боџьгәуа икандидатура адепутатцәа ирыдигалар, мамзаргьы аҽа кандидатурак рыдигалар.
Аизараҿы ақалақь, араион ахадас зыӡбахә ҳәо икандидатура рыдрымкылар, атәыла ахада азин имоуп аамҭала анапынҵақәа назыгӡо иаҭара.
Араион, Аҟәа ақалақь, аҳабла, ақыҭа ахадас дҟалар илшоит Аԥсны атәылауаҩ, 30 шықәса ирҭысхьоу, 5 шықәса еиҵамкәа аџьатә ԥышәа змоу.
АҞӘА, хәажәкыра 5 - Sputnik. Ахра Аҩӡба даанкылазар ҟалоит изакәанымкәа бџьарла еибыҭоу Донецктәи жәлар Рреспублика атәылауаа ахьицу азы ҳәа агәаанагара рымоуп иара иуацәеи идгылаҩцәеи.
Абри азы адырра ҟалеит Аҩӡба иуацәақәак АШәМ ахыбра ианыҩнала ашьҭахь. Дара изларҳәаз ала, Ахра Аҩӡба ицу донецктәи атәылауаагьы аанкылоуп.
Дара Ахра Аҩӡба доурышьҭаанӡа еимпырц ргәы иҭаӡам.
Ахра Аҩӡба даанкылоуп ҳәа адырра ҟалеит хәажәкыра 4 ахәылԥаз. Уи ирҵабыргит изааигәоу ауаҩы.
Азинхьчаҩцәа иҩны иакәшаны игылоуп, аԥшаарақәа мҩаԥыргоит ҳәа ааицҳаит акоррреспондент аҭыԥ аҟынтәи.
Ашәарҭадаратә маҵзура апресс-маҵзураҟны ари аҭагылазаашьа ахҳәаа арҭом.